Bokke bly op die wenpad loopAphelele Fassi, Cobus Reinach en Jesse Kriel vier een van die Springbokke se drieë. Foto: Hansie Linde. Ná die intrige van die Britse en Ierse Leeus-reeks is dit seker te verstane dat die Springbokke se Rugbykampioenskap-draaiboek op ’n minder dramatiese noot begin het. Jacques Nienaber het immers ’n spul veranderinge aangebring en net ’n handvol Leeutemmers was in vandag se beginvyftiental. Tog was die “nuwe” Springbokke steeds goed genoeg om Argentinië met 32-12 in Gqeberha (Port Elizabeth) te klop. Oudergewoonte was verdediging hul sterkpunt en g’n Argentyn kon sy pad deur die Bok-linies vind nie. Teenstanders (onder wie die All Blacks) kon sedert 2019 nog net 13 drieë in 17 toetse teen die Suid-Afrikaners druk. Cobus Reinach het met sy vaart beïndruk. Foto: Hansie Linde. Ja, daar is sommiges wat sal mor dat dit vir gaap-rugby sorg, maar die meeste Springbok-ondersteuners sal saamstem dat hulle eerder só sal wil wen as om die drieë in te ryg en te verloor. Natuurlik sal dit interessant wees om die kritici se kommentaar te lees as die Bokke nou die dag met dié wedstrydbenadering sou verloor, maar tans is hulle nog op die wenpad en dit is lekker om saam met hulle daarop te loop. Cobus Reinach en Aphelele Fassi het buitendien vandag gewys dat die Suid-Afrikaners goeie drieë kan druk as hulle die geleentheid kry, terwyl Jasper Wiese ’n barshou gespeel het. Die 25-jarige losvoorspeler het die bal goed gedra en ’n hele paar verdedigers geklop om welverdiend as die speler van die wedstryd aangewys te word. Daar is dus hoop in Duane Vermeulen se afwesigheid. Nogtans was daar ’n paar dinge wat gelol het, maar dit is eintlik net Nieu-Seeland wat bykans met reëlmaat op ’n “perfekte oorwinning” kan aanspraak maak. Jasper Wiese. Foto: Hansie Linde. Maar wie gee daaroor om? Die Springbokke is die Wêreldkampioen en hulle het so pas met die Britse Leeus afgereken; iets wat die Kiwi’s nie in 2017 kon doen nie. En ons kan vir Argentinië klop … Puntemakers: Springbokke: Drieë: Cobus Reinach, Aphelele Fassi en Jaden Hendrikse. Doelskop: Elton Jantjies. Strafskoppe: Jantjies (5). Argentinië: Strafskoppe: Nicolas Sanchez (4).